钦定古今图书集成/明伦汇编/闺媛典/第027卷 > 皇清 > 任之燝妻方氏
## 钦定古今图书集成/明伦汇编/闺媛典/第027卷 > 皇清 > 任之燝妻方氏

按《安庆府志》：“方氏，怀宁人，赠佥宪任之燝妻。素娴姆训，动中礼法，事舅姑先意承志，曲尽孝养。翁国祯宦游日久，王姑杨不欲随子之官，姑命氏代奉晨昏醴核酏羹，必以手进，极得王姑懽燝。性沈静寡营，一切皆氏区画纤屑，未尝一撄其怀，故燝得专意读书，承先启后，号为醇儒。燝没，教五子如严父。伯子峻业举” 孝廉，居恒兢兢，犹跪领进止。及成进士，任版曹，迎养官邸，氏念姑老不就，及姑黄即世，哀恸之馀，聊自慰曰：“吾幸未从儿请，得以释憾终天。” 峻再宦天中，归命之曰：“闻汝督下过严。夫为上者苛细，则下吏无所措手，慎毋以国家刑法为喜怒资也。” 峻再拜受教。馀子皆令其尊师取友，力学砥行。次子塾继成进士，氏犹及见之。卒年七十有一。冢妇韩氏，大参一光孙女，贤淑养志一如其姑。从峻宦十年，还侍膝下，执劳习勤，无异初时。先姑一年卒，姑妇俱封“宜人。”